label_title: 1977-es romániai földrengés
label_desc: Az 1977-es romániai földrengés során Románia délkeleti részét 1977. március 4-én pusztító erejű földrengés rázta meg. A rengés erőssége a Richter-skálán 7,2 volt, az MSK-64-skálán kilenc körüli, a Mercalli-skálán pedig nyolcas-kilences. A földrengés helyi idő szerint 21:22-kor pattant ki 110 km-re a Háromszéki-havasok alatt. A jelenség körülbelül két órán át tartott, a közepes érzékenységű ember nem egészen egy percig érzékelhette. A műszerek először függőleges majd vízszintes mozgást jeleztek. A földrengés epicentruma a Tulnici-Soveja-Bârsești-Năruja települések közötti övezetben volt. A rengés az úgynevezett monokinetikus rengések közé tartozott, ami azt jelenti, hogy egy nagy rengést több apró utómozgás követ, amelyek elvezetik a fészekben még fellelhető energiát. A fészek maga több mint 100 km mélységben helyezkedett el.